
שלום רב,


הנדון: פנייתך בנושא חוק הגנה על בריאות הציבור (מזון), התשע"ו-2015


במענה לפנייתך, הריני להביא בפניך את מענה היחידה המקצועית:

1. סעיף 239 לחוק ההגנה על בריאות הציבור (מזון), תשע"ו 2015 (להלן - "חוק המזון") קבע כי עוסק פטור מבדיקות משנה ומפעל לשחיטת בשר שקיבל פטור מבדיקות משנה ישלמו לרשות המקומית מידי חודש אגרה בעד פיקוח וטרינרי שיבצעו רופאים וטרינרים בשווקים שבתחום שיפוטה של אותה רשות מקומית. החוק קבע תקופת מעבר להתארגנות שלאחריה יוסמכו כלל הרופאים הווטרינרים בין אם מהתאגיד ובין אם באמצעות הרשות המקומית על מנת ליישם את תכנית הפיקוח בשווקים אשר תוכן ותוגדר ע"י מנהל היחידה הווטרינרית בהתאם ל"תפישת הפיקוח"  אשר תגובש ע"י משרד הבריאות. כל זאת, בשים לב לסוג העסקים טעוני הפיקוח הווטרינרי שימופו ויוגדרו  כמותם, תדירות הפיקוח ואופי הבקרה שיוגדר לכל אחד ואחד מהם, שילובם במערכת הממוחשבת (שהקמתה החלה בימים אלה), הממשקים השונים בתוך ומחוץ למשרד הבריאות, גובה האגרה וכיו"ב. 

שירות המזון הארצי במשרד הבריאות נמצא בעיצומם של תהליכים אלה ואחרים במסגרת המחויבות ליישום חוק המזון. בתוך תקופת המעבר (תקופת ההתארגנות) האגרה שנקבעה כאמור (כולל לעסקים הפטורים) נועדה לאפשר באופן זמני את יישום הפיקוח הווטרינרי בכל רשות ורשות כפי שהוא התקיים ערב פרסום החוק בהתאם למצבת כוח האדם הקיימת בד בבד עם השינויים ההדרגתיים הכוללים מעבר מבדיקות משנה מלאות לבדיקות משנה אקראיות והגברת הפיקוח על נקודות הקצה כחלק מהפיקוח והבקרה המבוצעים כבר היום על העסקים בכל רשות ורשות במסגרת רישיונות העסק הניתנים לעסקים. כחלק מתוכנית ההתארגנות פורסמו ע"י משרד הבריאות לפני כשבועיים קווים מנחים לביצוע בדיקות משנה/הובלה בתקופת המעבר. קווים מנחים אלה אשר ייכנסו לתוקף ב- 1.2.2018 וקווים מנחים נוספים כגון קווים מנחים לביצוע ביקורות באטליזים הנן הסנוניות הראשונות ליישום "תפישת הפיקוח" בגיבוש משרד הבריאות  בתקווה כי ריכוז פורמלי של נתוני פיקוח  אלה יחל עם כניסתם לתוקף.   

לסיכומו של דבר, למשרד הבריאות אין נכון להיום מידע זמין/פורמלי לכלל הפרמטרים המבוקשים בסעיף 1 לפנייה. מידע כאמור עשוי להיות מצוי בידי הרשויות המקומיות.    

2. סעיף 194 לחוק המזון והסמכויות המוענקות בו למנהל היחידה הווטרינרית להסמיך רופאים וטרינרים על אתרי מכירה של מוצרי בשר יכנסו לתוקף רק לאחר "תקופת המעבר" המוגדרת בחוק. יחד עם זאת, יש לציין  כי בהתאם לאמור בסעיף 321י' לחוק המזון - "מי שערב תחילתו של חוק זה היה מוסמך כמפקח לפי פקודת בריאות הציבור מזון או לפי חוק הפיקוח על מצרכים ושירותים, התשי"ח – 1957, יראו אותו כמפקח שהוסמך על ידי השר לפי סעיף 244 לחוק זה, עד תום שלוש שנים מיום תחילתו של החוק". לאור סעיף זה הסמכת הרופאים שפיקחו על פעולות המכירה בשווקים ערב תחולת החוק בעינה עומדת.

3. גם סעיף 196 לחוק המזון והסמכויות המוענקות בו למנהל היחידה הווטרינרית יכנסו לתוקף רק לאחר "תקופת המעבר" המוגדרת בחוק.  בכל מקרה, הליך המיפוי המלא של כלל נקודות מכירת ב.ע.ד (בשר עופות ודגים) ומוצריהם במדינת ישראל  והשלכתו על מספר הרופאים המפקחים בכל רשות מקומית החל אך הוא טרם הסתיים.




							          בכבוד רב,


ענת אילוז, עו"ד
הממונה על העמדת מידע לציבור 

